b"\n_START_ARTICLE_\nOlaf Sk\xc3\xb6tkonung\n_START_SECTION_\nBiografia\n_START_PARAGRAPH_\nA l'inici del seu regnat, Olaf es va al\xc2\xb7liar amb el rei de Dinamarca, Svend I de Dinamarca, i aix\xc3\xb2 els va ajudar a derrotar al rei noruec Olaf I de Noruega cap a l'any 1000. Despr\xc3\xa9s de la victoria, els danesos i els suecs es van repartir el territori noruec. Olof va rebre les \xc3\xa0rees de Bohusl\xc3\xa4n i S\xc3\xb8r-Tr\xc3\xb8ndelag, territoris que acabaria perdent en conflictes b\xc3\xa8l\xc2\xb7lics._NEWLINE_A la localitat de Sitguna, Olof va manar elaborar monedes amb motius cristians. Algun historiador ha ent\xc3\xa8s que d'aqu\xc3\xad ve el mot de Sk\xc3\xb6tkonung, que significa 'el rei tresorer'. Aix\xc3\xb2 no obstant, Skattkonung es podria traduir m\xc3\xa9s b\xc3\xa9 com 'rei de l'impost' (Skatt significa 'impost' en suec). En qualsevol cas, la historiografia actual sueca rebutja la idea que aquest sobrenom es derivi d'una suposada recaptaci\xc3\xb3 d'impostos per la seva part, idea que s'havia mantingut en el passat, i s'estima m\xc3\xa9s una altra opci\xc3\xb3, que el rei fou anomenat Sk\xc3\xb6tkonung perqu\xc3\xa8 va haver de pagar alguna mena d'impost o tribut al rei de Dinamarca. No obstant aix\xc3\xb2, altres teories suggereixen que el seu sobrenom \xc3\xa9s, m\xc3\xa9s aviat, una variant dialectal de G\xc3\xb6tkonung ('rei dels G\xc3\xb6tar', el poble que habitava G\xc3\xb6taland). La versi\xc3\xb3 de Gwyn Jones es limita a afirmar que el seu apel\xc2\xb7latiu el va rebre per les seves nombroses activitats v\xc3\xadkings a l'exterior._NEWLINE_Segons la Llegenda de Sigfrid, Olaf fou batejat a Husaby, l'any 1008, pel missioner angl\xc3\xa8s sant Sigfrid. Encara que aix\xc3\xb2 no ha pogut ser corroborat, se sap que Olaf fou el rei que va iniciar la cristianitzaci\xc3\xb3 de Su\xc3\xa8cia. Durant el seu regnat es va crear el primer bisbat, a la localitat de Skara, l'any 1014._NEWLINE_Segons Adam de Bremen, la cristianitzaci\xc3\xb3 que va emprendre Olaf va generar descontentament entre els suecs pagans, que el varen destronar i en el seu lloc van posar el seu fill Anund Jacob (que tamb\xc3\xa9 era cristi\xc3\xa0). Per la seva part, Snorri Sturluson explica que Olaf fou derrocat a conseq\xc3\xbc\xc3\xa8ncia de la llarga i costosa guerra que havia iniciat contra Noruega, la qual cosa va produir, entre d'altres, que els suecs perdessin l'autoritat sobre les terres amb qu\xc3\xa8 comerciaven a la costa oriental de la mar B\xc3\xa0ltica. Olaf nom\xc3\xa9s va regnar sobre Vasterg\xc3\xb6tland durant els seus \xc3\xbaltims anys de vida._NEWLINE_Va morir durant l'hivern de l'any 1021 o 1022. No se sap ben b\xc3\xa9 on va ser sepultat, per\xc3\xb2 es creu que va ser a Skara o Link\xc3\xb6ping.\n_START_SECTION_\nFam\xc3\xadlia\n_START_PARAGRAPH_\nOlaf es va casar amb Estrid, que era filla d'un pr\xc3\xadncep dels Obotrites. Tamb\xc3\xa9 va tenir una amant anomenada Edla."